Nuwe kanale vir SAUK beplanArgieffoto Hlaudi Motsoeneng, die uitvoerende hoof van die uitsaaier, het in ŉ verklaring gesê die SAUK het besluit om hierdie kanale aan die miljoene SABC-kykers beskikbaar te stel sodat hulle televisieprogramme in die taal van hul keuse kan geniet. “Sover beplan ons om die kanale te groepeer volgens taalaanpasbaarheid, soos Sesotho, Setswana en Sepedi saam in die Sotho-kanaal, isiZulu, isiXhosa, Siswati en isiNdebele as deel van die Nguni-kanaal, terwyl die derde kanaal inhoud sal lewer vir xiTsonga en tshiVenda en die vierde kanaal op Afrikaanssprekendes gerig sal wees,” het Motsoeneng gesê. “Die nuwe kanale sal ŉ mengelmoes vir al die kulture en tradisies van daardie taalgroepe wees.” Dit is nie duidelik wanneer hierdie kanale bekendgestel sal word nie. Hy het bygevoeg die plaaslike inhoud van die huidige SABC-kanale sal ook vermeerder word om meer te fokus op voorheen gemarginaliseerde tale, soos xiTsonga, tshiVenda en Afrikaans. Die SABC-nuusbulletins sal voortaan ook ŉ gedeelte bevat wat spesifiek op provinsiale nuus fokus om nuus oor “die hele Suid-Afrika volledig te dek”. Volgens Motsoeneng vorm hierdie besluite deel van die uitsaaier se digitale migrasie-strategie. “Die SAUK sal vakante poste en tenders slegs op SAUK televisie, radio en digitale platforms adverteer en nie meer enige advertensies in gedrukte- of ander mediaplatforms gebruik nie. Hierdie besluit geld onmiddellik,” het Motsoeneng gesê. “Die SAUK het ook besluit die dienste van eksterne bemarkingsagentskappe sal nie meer gebruik word nie, aangesien die maatskappy genoeg interne kreatiewe kapasiteit het om bemarkingsveldtogte te hanteer.”